หุ้นไทยปิดพุ่ง 22.21 จุด แรงหนุนจากกลุ่มพลังงาน
หุ้นไทยวันที่ 29 ส.ค.62 ดัชนีปิดตลาดที่ระดับ 1,639.14 จุด เพิ่มขึ้น 22.21 จุด (+1.37%) มูลค่าการซื้อขาย 59,622.53 ล้านบาท
29 ส.ค. 2562

หุ้นไทยวันที่ 29 ส.ค.62 ดัชนีปิดตลาดที่ระดับ 1,639.14 จุด เพิ่มขึ้น 22.21 จุด (+1.37%) มูลค่าการซื้อขาย 59,622.53 ล้านบาท
สถาบันในประเทศ ซื้อสุทธิ 4,873.30 ล้านบาท ขณะที่นักลงทุนอีก 3 กลุ่มขาย โดยต่างชาติยังขายต่อ 1,415.64 ล้านบาท รายย่อยขาย 1,773.20 ล้านบาท พอร์ตบริษัทหลักทรัพย์ ขาย 1,684.47 ล้านบาท
นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ กล่าวว่า ตลาดหุ้นไทยปรับตัวขึ้นได้ดีกว่าตลาดหุ้นในภูมิภาคเอเชียที่แม้ส่วนใหญ่จะบวกแต่ก็น้อยกว่าตลาดหุ้นไทย เช่นเดียวกับตลาดในยุโรปที่ปรับตัวขึ้น แม้แต่ดาวโจนส์ฟิวเจอร์สก็บวกกว่า 200 จุด
ทั้งนี้ ตลาดหุ้นไทยได้รับแรงหนุนจากหุ้นในกลุ่มพลังงาน ปิโตรเคมี และกลุ่มโรงกลั่น ที่ปรับตัวขึ้นนำตลาดฯ หลังจากโบรกเกอร์ต่างชาติได้แนะเพิ่มน้ำหนักลงทุนสร้างบรรยากาศที่เป็นบวกต่อตลาด
อย่างไรก็ดี คืนนี้ (29 ส.ค.ตามเวลาไทย) ให้ติดตามตัวเลขผลิตภัณฑ์มวลรวมภายในประเทศ (จีดีพี) งวดไตรมาส 2/62 ของสหรัฐฯ ที่จะประกาศครั้งที่ 2 ซึ่งตัวเลขจีดีพี งวดไตรมาส 2/62 ครั้งแรกเติบโต 2.1% โดยครั้งที่ 2 หากออกมาไม่ดีก็จะทำให้มีความคาดหวังในการปรับลดอัตราดอกเบี้ยสหรัฐ ได้มากขึ้น โดยจะมีการประชุมธนาคารกลางสหรัฐฯ (เฟด) ในกลางเดือนก.ย.นี้
แนวโน้มการลงทุนในวันพรุ่งนี้ (30 ส.ค.) นายถนอมศักดิ์ กล่าวว่า ตลาดฯยังมีโมเมนตัมที่จะบวกได้ แต่ก็ขึ้นกับตัวเลขจีดีพีงวดไตรมาส 2/62 ของสหรัฐฯ ที่จะออกมาในคืนนี้ด้วย ส่วนปัจจัยในประเทศให้ติดตามการประชุมคณะรัฐมนตรี (ครม.) เศรษฐกิจที่จะมีขึ้นในวันพรุ่งนี้ พร้อมให้แนวรับ 1,620 จุด ส่วนแนวต้าน 1,650 จุด
5 หลักทรัพย์ที่มีมูลค่าการซื้อขายสูงสุด 
PTT มูลค่าการซื้อขาย 4,658.04 ล้านบาท ปิดที่ 43.25 บาท เพิ่มขึ้น 2.25 บาท
GULF มูลค่าการซื้อขาย 3,892.18 ล้านบาท ปิดที่ 141.50 บาท ลดลง 4.00 บาท
TOP มูลค่าการซื้อขาย 2,679.99 ล้านบาท ปิดที่ 68.00 บาท เพิ่มขึ้น 5.75 บาท
IVL มูลค่าการซื้อขาย 2,390.42 ล้านบาท ปิดที่ 34.25 บาท เพิ่มขึ้น 2.50 บาท
PTTEP มูลค่าการซื้อขาย 2,238.57 ล้านบาท ปิดที่ 121.00 บาท เพิ่มขึ้น 5.00 บาท